b'\n_START_ARTICLE_\n\xc2\xabAlbatros\xc2\xbb (1926)\n_START_PARAGRAPH_\nTorpedoboot \xc2\xabAlbatros\xc2\xbb var en av fart\xc3\xb8yene i \xc2\xabKampfgruppe V\xc2\xbb den tyske angrepsfl\xc3\xa5ten som kom inn Oslofjorden natt til 9. april 1940._NEWLINE_I n\xc3\xa6rheten av F\xc3\xa6rder fyr ble de tyske fart\xc3\xb8yene anropt av det vesle norske bevoktningsfart\xc3\xb8yet \xc2\xabPol III\xc2\xbb. \xc2\xabAlbatros\xc2\xbb ble beordret til \xc3\xa5 ta seg av dette. \xc2\xabPol III\xc2\xbb ble skutt i brann og mannskapet tatt ombord p\xc3\xa5 \xc2\xabAlbatros\xc2\xbb. Fart\xc3\xb8yet opptok igjen sine oppgaver i kampgruppen. Senere p\xc3\xa5 natten gjorde \xc2\xabAlbatros\xc2\xbb, sammen med s\xc3\xb8sterskipet \xc2\xabKondor\xc2\xbb og to marinesveipere R-17 og R-27, et fors\xc3\xb8k p\xc3\xa5 \xc3\xa5 erobre Horten. De kom i kamp med den norske mineleggeren \xc2\xabOlav Tryggvason\xc2\xbb. R-17 fikk alvorlige skader og den tyske styrken trakk seg tilbake til Son. Senere p\xc3\xa5 dagen ble Horten besatt fra landsiden og \xc2\xabAlbatros\xc2\xbb gikk til Horten._NEWLINE_10. april forlot \xc2\xabAlbatros\xc2\xbb Horten for \xc3\xa5 delta i besettelsen av Bol\xc3\xa6rne fort. Etter \xc3\xa5 ha landsatt soldater, fortsatte \xc2\xabAlbatros\xc2\xbb mot \xc3\x98stfold. Senere p\xc3\xa5 dagen rennte \xc2\xabAlbatros\xc2\xbb i stor fart p\xc3\xa5 skj\xc3\xa6ret Gyren mellom S\xc3\xb8ster\xc3\xb8yene og Vester\xc3\xb8y i Hvaler kommune. \xc3\x85rsaken er ikke avklart, kommandanten p\xc3\xa5 \xc2\xabAlbatros\xc2\xbb hevder \xc3\xa5 ha sett noe han oppfattet som en ub\xc3\xa5t og fors\xc3\xb8kte \xc3\xa5 vedre denne. Han kan ha oppfattet staken p\xc3\xa5 Gyren som et periskop, eller det kan v\xc3\xa6re en bortforklaring av d\xc3\xa5rlig navigasjon._NEWLINE_Albatros ble st\xc3\xa5ende fast p\xc3\xa5 skj\xc3\xa6ret. 4.mai ble hun erkl\xc3\xa6rt tapt og alt som kunne reddes fra vraket ble tatt i land. Etter en tid brakk skroget og det som er igjen av \xc2\xabAlbatros\xc2\xbb ligger n\xc3\xa5 fordelt p\xc3\xa5 to plasser, p\xc3\xa5 ca. 20 meters dyp ligger akterenden og noe bortenfor p\xc3\xa5 35-45 meter ligger baugen, like ved Gyren.'